กสิกรเปิดขายโกลด์อีทีเอฟ13-19ต.ค.นี้
บลจ.กสิกรไทย ได้ฤกษ์ขายกองทุนเปิดเค โกลด์ อีทีเอฟ ดีเดย์ 13-19 ต.ค.นี้ กำหนดซื้อขายในตลาด 28 ต.ค.
13 ต.ค. 2554

บลจ.กสิกรไทย ได้ฤกษ์ขายกองทุนเปิดเค โกลด์ อีทีเอฟ ดีเดย์ 13-19 ต.ค.นี้ กำหนดซื้อขายในตลาด 28 ต.ค.
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย และพันธมิตรทั้งสามแห่ง ได้แก่ บริษัท ฮั่วเซ่งเฮง โกลด์ ฟิวเจอร์ส และบริษัท ออสสิริส ฟิวเจอร์ส พร้อมเสนอขายกองทุนเปิดเค โกลด์ อีทีเอฟ (KG965) ในวันที่ 13-19 ต.ค.นี้ เพื่อเพิ่มทางเลือกให้ผู้ลงทุนที่ต้องการโอกาสรับผลตอบแทนจากทองคำแท่งในประเทศ โดยเสนอขายครั้งแรก (IPO) เริ่มต้นที่ 3 หมื่นบาท
ทั้งนี้ กองทุนจะนำเงินจากลูกค้าไปซื้อทองคำแท่ง 96.5% มาเก็บไว้ให้ โดยที่ลูกค้าไม่ต้องเดินทางไปซื้อขายที่ร้านทองด้วยตัวเอง ซึ่งลูกค้ามั่นใจในคุณภาพของทองคำได้ เนื่องจากเป็นทองคำแท่งที่หลอมจากทองคำบริสุทธิ์ LBMA 99.99% เก็บรักษาในตู้นิรภัยของ Brink’s (Thailand) บริษัทที่มีชื่อเสียงด้านการเก็บรักษาวัตถุมีค่าระดับโลก 
หลังจากการเสนอขายครั้งแรกแล้ว กองทุน KG965 จะจดทะเบียนซื้อขายในตลาดหลักทรัพย์ประมาณวันที่ 28 ต.ค. 2554 ซึ่งลูกค้าสามารถซื้อ-ขายแบบเรียลไทม์ผ่านตลาดหลักทรัพย์แห่งประเทศไทย ในราคาที่ใกล้เคียงกับราคาทองคำแท่งในประเทศ เสมือนการซื้อขายทองคำแท่งจริง แต่อุ่นใจได้มากกว่า เพราะไม่ต้องกังวลเรื่องความปลอดภัยในการเก็บรักษาทองคำ